Source: https://www.edilex.fi/uutiset/vuosihakemisto/kaikki/2014?perpage=100&offset=601
Timestamp: 2019-09-16 14:38:35+00:00
Document Index: 6028543

Matched Legal Cases: ['KKO ', 'KKO ', 'KKO ', 'tuomioistuin ', 'tuomioistuin ', 'tuomioistuin ']

1 - 100 .......... 301 - 400 401 - 500 501 - 600 601 - 700 701 - 800 801 - 900 901 - 1000 1001 - 1100 .......... 3601 - 3673
5.11.2014 15.27
Tarastin ryhmä sujuvoittamaan ympäristöhallinnon lupaprosesseja Ympäristöministeri Sanni Grahn-Laasonen on nimittänyt asiantuntijaryhmän arvioimaan ympäristöhallinnon lupaprosessien sujuvoittamista ja tehostamista. Arviointiryhmän työtä johtaa ministeri Lauri Tarasti ja jäseninä ovat johtaja Mari Pantsar-Kallio Sitrasta ja lainsäädäntöjohtaja Riitta Rönn ympäristöministeriöstä. Arviointiryhmän asiantuntijana toimii oikeustieteen tohtori Kari Kuusiniemi. Arvioinnissa tehdään yhteistyötä yliopistojen kanssa ja kuullaan muita keskeisiä ministeriöitä ja toimijatahoja. Nyt alkavan arvioinnin tavoitteena on, että investointi- ja elinkeinohankkeet voivat edetä sujuvasti ja tehokkaasti.
5.11.2014 14.45
Hovioikeus alensi UPM Kymmene Oyj:lle työturvallisuusrikoksesta tuomitun 60 000 euron sakon 20 000 euroonVaasan HO:ssa oli käsiteltävänä UPM Kymmene Oyj:n Alholman sahalla Pietarsaaressa kesällä 2011 sattunut työtapaturma, jonka seurauksena aliurakoitsijan työntekijä loukkaantui. HO alensi KO:n tuomitseman 60 000 euron yhteisösakon 20 000 euroon sekä kunnossapitotyönjohtajan päiväsakkojen määrän 30:sta 10:een. (Vailla lainvoimaa 5.11.2014)
5.11.2014 14.14
KHO:n kaksi ratkaisua turvetuotannon ympäristöluvistaAsioissa oli kysymys Matolamminsuon turvetuotannon ympäristöluvasta Kiteellä sekä Sarvisuon turvetuotannon ympäristöluvasta Kiuruvedellä. KHO ei muuttanut hallinto-oikeuden ratkaisuja muutoin kuin Sarvisuon turvetuotannon luvan osalta yhtä lupamääräystä muuttamalla. Matolamminsuon ympäristölupahakemus oli alemmissa asteissa hylätty.
5.11.2014 13.45
Käräjäoikeus tuomitsi hallituksen puheenjohtajan ja toimitusjohtajan sakkoihin työaikarikkomuksesta ja yrityksen 10 000 euron menettämisseuraamukseenKeski-Suomen KO tuomitsi Metsäkonealan yrityksen hallituksen puheenjohtaja ja toimitusjohtaja kumpaisenkin työaikarikkomuksesta sakkorangaistukseen tapauksessa, jossa yrityksen 14 metsäkoneenkuljettajan ylityömäärät vuonna 2012 olivat vaihdelleet 374 – 599 tunnin välillä ja lainvastaisesti ylityötä oli teetetty kaikkiaan 1 997,5 tuntia. Yrityksen katsottiin saaneen todettujen rikkomusten vuoksi taloudellista hyötyä arviolta 10 000 euroa. (Vailla lainvoimaa 5.11.2014)
5.11.2014 13.13
Esitys uudeksi rahankeräyslaiksi lausunnoilleSisäministeriö on lähettänyt lausunnolle hallituksen esitysluonnoksen uudeksi rahankeräyslaiksi, joka korvaisi nykyisen rahankeräyslain. Tavoitteena on joustavoittaa rahankeräystoimintaa muun muassa siirtymällä nykyisestä ennakollisesta lupamenettelystä ilmoituksenvaraiseen menettelyyn.
5.11.2014 12.35
OTT Matti Myrsky: Luonnolliset vähennykset ja verotusOTT Matti Myrsky katsoo DL:ssä julkaistussa artikkelissaan, ettei lainsäätäjän suhtautuminen elantomenoihin verotuksessa ole kovin johdonmukaista. Vaikuttaakin siltä, että luonnollisten vähennysten ja elantomenojen välinen raja on kokonaisuudessaan tulossa entistä hämärämmäksi. Sama koskee erilaisten työsuhteen kautta saatavien etujen verotusta. Myrsky kysyykin, vastaako tämä niin sanotun hyvän verojärjestelmän vaatimuksia.
5.11.2014 12.01
KHO:n ratkaisu perheenyhdistämisasiassaKorkein hallinto-oikeus katsoi muun muassa, että X:n yhteys Thaimaassa asuviin kaksostyttäriinsä ei ollut koskaan täysin katkennut. X:n ennen hakemuksen tekemistä Suomessa viettämän ajan pituus, tytärten pitkäkestoinen ja läheinen suhde Thaimaassa asuviin sukulaisiin sekä heidän puutteelliset tietonsa oloista, joissa heidän äitinsä Suomessa asui sekä hänen elämästään uuden perheensä parissa ei kuitenkaan tukenut päätelmää, jonka mukaan äidin ja tytärten välillä vallitsisi ulkomaalaislain 37 §:n 1 momentissa tarkoitettu perhesuhde. Hakemuksen hylkäämisen ei katsottu olevan ristiriidassa ulkomaalaislain 50 §:n 1 momentin kanssa, kun oleskelulupaa oli haettu perheensiteen perusteella. Tällä hakemusperusteella oleskelulupaa ei ollut tullut myöntää. (Ään.)
5.11.2014 11.54
Myyjät eivät kertoneet kiinteistöllä olevista jätteistä – kiinteistössä oli laatuvirhe joka oikeutti hinnanalennukseen Hovioikeus totesi muun muassa, että myyjät olivat jättäneet kiinteistölle huomattavan määrän jätettä useaan eri kohtaan. Kiinteistö oli poikennut tältä osin vastaavankaltaisista kiinteistöistä, joten jätteistä oli tullut ostajalle ilmoittaa. Ilmoitusvelvollisuus perustuu maakaaren 2 luvun 17 §:n 1 momentin 3 kohtaan, mutta se saa tukea myös ympäristönsuojelulain ja jätelain säännöksistä. Jätteitä koskevilla tiedoilla oli ollut ympäristönsuojelulain ja jätelain säännöksetkin huomioon ottaen ostajan kannalta merkitystä. Myyjät eivät olleet kuitenkaan kertoneet jätteistä ostajalle. Jätteisiin liittyneen ilmoitusvelvollisuuden laiminlyönnin voitiin olettaa vaikuttaneen kauppaan. Kiinteistössä oli siten ollut maakaaren 2 luvun 17 §:n 1 momentin 3 kohdassa tarkoitettu laatuvirhe. Sen sijaan ostajan oli täytynyt käsittää, että 50 vuotta vanhan viemäristön osalta on vain ajan kysymys, milloin viemäristö tulee käyttöikänsä päähän. Sekään, että näin olisi näytetty pian kaupan jälkeen käyneen, ei olisi kuitenkaan merkinnyt sitä, että kiinteistö olisi tämän vuoksi poikennut laadultaan merkittävästi siitä, mitä myydyn kaltaiselta kiinteistöltä voidaan kauppahinta ja muut olosuhteet huomioon ottaen perustellusti edellyttää. Viemäröinnissä ei näin ollen näytetty olleen laatuvirhettä. (Vailla lainvoimaa 5.11.2014)
5.11.2014 11.45
Hallinto-oikeuden päätös konsernin käsitteen tulkinnasta ja lainasaamisen menetyksen vähennyskelpoisuudestaAsiassa oli ratkaistavana se, oliko valittajan ja samalla velkojan A Oy Ab:n lainasaaminen B Oy:ltä syntynyt yhtiöiden kuuluessa samaan konserniin ja oliko lainasaamisen menetys vähennyskelpoinen A Oy Ab:n verotuksessa. Hallinto-oikeus katsoi lainasaamisen syntyneen A Oy Ab:n ja B Oy:n kuuluessa samaan konserniin. Näin ollen lainasaamisen menetys ei ollut A Oy Ab:n verotuksessa vähennyskelpoinen meno.
5.11.2014 10.30
EVA Analyysi: Osinko- ja pääomatuloverojärjestelmä on korjattava Monimutkaiseksi rapautunut osinko- ja pääomatuloverojärjestelmä pitäisi uudistaa rakenteeltaan yhdenmukaiseksi. Nykyjärjestelmä sisältää lukuisia yritystoiminnan kasvun esteitä ja kohtelee epäneutraalisti erilaisia liiketoimintamalleja, rahoitusmuotoja ja sijoituskohteita, OTT Janne Juusela kirjoittaa 5. marraskuuta julkaistussa EVA Analyysissä.
5.11.2014 9.35
Vastaaja oli kuollut ennen sijaistiedoksiantoon ryhtymistä - haastetta ei ollut annettu laillisesti tiedoksiKun väestötietojärjestelmästä oli ilmennyt, että vastaaja oli kuollut ennen kuin sijaistiedoksiantoon oli ryhdytty, haastetta ei ollut annettu laillisesti tiedoksi. Vuokrasaatavia koskeva KO:n yksipuolinen tuomio oli kumottava. (Vailla lainvoimaa 5.11.2014)
5.11.2014 8.30
EIT:n suuri jaosto: Afganistanista kotoisin olevan pakolaisperheen palauttaminen Italiaan Dublin-säännöstön perusteella saattoi perustaa EIS:n loukkauksen EIT katsoi, että Italian piti pystyä esittämään yksilölliset takeet siitä, ettei kuusihenkisen perheen kohtelu loukkaisi EIS 3 artiklaa ja että perheen lasten iät huomioitiin päätöksenteossa ja perheen yhdessä pysyminen pystyttiin takaamaan.
5.11.2014 8.03
Hovioikeus vapautti vastaajat käräjäoikeuden tuomitsemista 12 ja 15 päiväsakon rangaistuksista ympäristönsuojelulain rikkomisesta Ottaen huomioon vastaajien työtehtävät ja tosiasiallinen mahdollisuus toimia toisin, hovioikeus katsoi syytteen puolesta ja sitä vastaan puhuvia seikkoja kokonaisuutena arvioiden jääneen näyttämättä, että vastaajat olisivat toimineet huolimattomasti ympäristönsuojelulain (86/2000) 116 §:n 2 momentin 2 kohdassa tarkoitetulla tavalla. Vastaajiin kohdistetut syytteet ympäristönsuojelulain rikkomisesta oli hylättävä. Heidät oli vapautettava käräjäoikeuden tuomitsemista rangaistuksista. (Vailla lainvoimaa 5.11.2014)
4.11.2014 16.00
Ehtoollisviinin tarjoaminen alaikäiselle on sallittua Oikeusasiamies toteaa sille tehdyssä kanteluasiassa, ettei alkoholilaissa kielletä alkoholijuoman tarjoamista alaikäisenkään juotavaksi tilanteessa, jossa on kyse kirkkojärjestyksen tarkoitetun ehtoollisen vietosta.
4.11.2014 15.30
Huolintayhtiö irtisanoi ja palkkasi neljä uutta työntekijää - tuomittiin korvauksiin työsuhteen perusteettomasta päättämisestäYhtiö, joka oli kantajan irtisanomisajan jälkeen ja osittain irtisanomisaikana palkannut neljä uutta työntekijää samankaltaisiin tehtäviin, joita kantaja oli tehnyt, vaikka työnantajan toimintaedellytykset eivät vastaavana aikana olleet huonontuneet, velvoitettiin suorittamaan kantajalle korvausta työsuhteen perusteettomasta päättämisestä kolmen kuukauden palkkaa vastaavan määrän. (Vailla lainvoimaa 4.11.2014)
4.11.2014 15.02
Asianosaisten muutettua asumaan erilleen kauppakirjan asumisoikeutta koskeva ehto muuttui kohtuuttomaksi Vastaaja oli pidättänyt kantajalIe myymäänsä kiinteistön määräosaan käyttö- ja asumisoikeuden tilanteessa, jossa asianosaiset olivat asuneet yhdessä. Olosuhteet olivat myöhemmin muuttuneet asianosaisten muutettua asumaan erilleen. Asianosaisten velvoitteet olivat sen myötä tulleet ilmeisen epätasapainoisiksi ja kauppakirjan ehto kantajan kannalta kohtuuttomaksi, kun sen voimassaolo merkitsisi sitä, että vastaaja saisi asua kiinteistöllä loppuelämänsä omistamatta siitä osaakaan. Käräjäoikeuden mukaan kauppakirjan ehto oli oikeustoimilain 36 §:n 1 momentissa tarkoitetuin tavoin kohtuuton ja siksi pätemätön. Hovioikeus ei muuttanut käräjäoikeuden tuomiota.
4.11.2014 14.05
Muutoksenhakuohjeesta saattoi saada väärän käsityksen kanteluoikeudesta kotietsintäasiassa – hovioikeus siirsi asian käräjäoikeuteenPakkokeinolain 8 luvun 17 §:n 3 momentin mukaan erityistä kotietsintää koskevaan tuomioistuimen päätökseen ei saa hakea muutosta valittamalla. Pidättämiseen oikeutettu virkamies saa ilman määräaikaa kannella päätöksestä. Hovioikeus totesi, että A oli voinut muutoksenhakuohjeesta saada käsityksen, että myös hänellä olisi asiassa oikeus kannella hovioikeudelle. Jotta A:lle ei aiheutuisi oikeudenmenetystä käsillä olevan vaatimuksen vireillepanolle säädetyn määräajan menettämisen johdosta, hovioikeus siirsi asian toimivaltaisen tuomioistuimen eli Helsingin käräjäoikeuden käsiteltäväksi. (Vailla lainvoimaa 4.11.2014)
4.11.2014 13.30
Masennus on hoidettavissa työterveyshuollossa Masennuksen hoitoon on viime vuosien aikana kohdistunut suurta mielenkiintoa, koska masennuksesta on tullut suurin yksittäinen työkyvyttömyyseläkkeelle johtava sairaus. Tutkimus osoitti, että masennus on hoidettavissa työterveyshuollossa hoitosuositusten mukaisesti. Potilaat ovat tyytyväisempiä systemaattiseen ja monipuoliseen masennuksen hoitoon kuin tavanomaiseen hoitoon, kertoo vertailututkimus.
4.11.2014 13.05
KHO:n ratkaisu monitoimiampumaradan ympäristöluvasta Aluehallintovirasto oli päätöksellä nro 10/2011/1 siitä ilmenevin lupamääräyksin myöntänyt Karjalan Prikaatille ympäristönsuojelulain (86/2000) 28 §:n mukaisen toistaiseksi voimassa olevan ympäristöluvan Pahkajärven monitoimiampumaradan toimintaan Suomen valtion omistamalle ja Metsähallituksen hallinnoimalle alueelle Kouvolan kaupungissa Kääpälän kylässä. Kyseessä oli uusi toiminta. Vaasan hallinto-oikeus oli, toimitettuaan tässä asiassa ja Vekaranjärven ampumaradan ympäristölupaa koskevassa valitusasiassa katselmuksen, valituksenalaisella päätöksellään muuttanut A:n ja B:n ja heidän muiden asiakumppaniensa valituksesta melun torjuntaan liittyviä lupamääräyksiä. KHO ei muuttanut hallinto-oikeuden päätöstä.
4.11.2014 12.35
Yli kolmannes nuorista ei koe saavansa tarpeeksi apua työllistymiseensä - pitkittyvä työttömyys vie uskoa TE-toimistoon Yli kolmannes työttömistä nuorista kokee, ettei saa tarpeeksi apua työ- ja elinkeinotoimiston kautta. Vain alle viidennes tutkimukseen vastanneista työttömistä nuorista on joskus työllistynyt TE-keskuksen kautta.
4.11.2014 12.00
Kuluttaja-asiamiehen uutiskirje 5/14: Harhaanjohtava markkinointi vietiin poliisin tutkittavaksi Kuluttaja-asiamies on tehnyt tutkintapyynnöt poliisille siitä, täyttääkö sadoittain valituksia aiheuttaneiden Xellim Oü:n ja Offlion International Ltd:n sekä Funlime / Vertivas Ltd:n toiminta rikoslain mukaisen markkinointirikoksen tunnusmerkit. Kummassakin tapauksessa on kyse verkon välityksellä tapahtuneesta kuluttajan harhaanjohtamisesta. Funlimen tapauksessa markkinoinnin kohteena oli myös alaikäisiä. Asiasta kerrotaan kuluttaja-asiamiehen uutiskirjeessä 5/14.
4.11.2014 11.48
Hovioikeuden kolme ratkaisua velkasuhteeseen perustuvan saatavan perintäkuluistaHovioikeus katsoi muun muassa, että maksusuunnitelman epäonnistuminen ja sen purkaminen eivät ole saatavien perinnässä yllättäviä tai epätavanomaisia muutoksia. Velkoja joutuu siten varautumaan jo maksusuunnitelmaa tehdessään siihen, että velallinen ei noudata suunnitelmaa ja se joudutaan sen vuoksi purkamaan. Saatavien perinnästä annetussa laissa ei ole nimenomaista säännöstä, jonka perusteella velalliselta voitaisiin vaatia maksu maksusuunnitelman purkamisen johdosta. Hovioikeus katsoi, että maksusuunnitelman purkamisesta ei ole tarkoitettu voitavan periä maksua erikseen silloinkaan, kun velkoja ilmoittaa purkamisesta eri ilmoituksella. Maksusuunnitelman purkamisesta ei siten voida erikseen vaatia perintäkuluja muuta kuin siinä tilanteessa, että lain 10 a §:n 3 momentissa tarkoitettu tavanomaista suurempi työmäärä siihen oikeuttaa. (Vailla lainvoimaa 4.11.2014)
4.11.2014 11.30
Ohje veron kiertämissäännöksen soveltamisesta julkaistu Verohallinto on julkaissut ohjeen, jossa käsitellään VML 28 §:n mukaisen veron kiertämistä koskevan säännöksen soveltamisedellytyksiä sekä sen soveltamisalaan liittyviä tilanteita. Asiaa avataan useiden esimerkkien ja oikeustapausten kautta.
4.11.2014 10.30
KHO: Toimitusjohtajalle ei syntynyt veronalaista ansiotuloa työnantajan kustantamasta Aalto Yliopiston DBA-koulutusohjelmasta Hakijan, joka oli koulutukseltaan KTM ja oli mm. toiminut useita vuosia kansainvälistä toimintaa harjoittavan yhtiön toimitusjohtajana, työnantajan aloitteesta sopiman ja 3-6 vuotta kestävän koulutuksen katsottiin tapahtuvan ensisijaisesti työnantajan intressissä. Hakijalle ei syntynyt veronalaista ansiotuloa työnantajan suorittamista koulutusohjelman 1 500 euron hakemusmaksusta eikä 29 000 euron vuosimaksuista.
4.11.2014 9.30
Laittomista lakoista kymmenittäin hyvityssakkoja syksyn aikana TT on tuominnut syksyn aikana hyvityssakkoja lakoista, jotka ovat liittyneet mm. työvoiman vähentämistoimenpiteisiin ja henkilöstöjärjestelyihin, vuokratyövoiman käyttöön, kaupungin palvelutuotannon yhtiöittämiseen, myötätuntotyötaisteluun, organisaatiomuutoksen vastustamiseen, tyytymättömyyteen työnantajan toimintaan palkkiopalkkausta ja virkistystoimintaa koskevissa asioissa, tyytymättömyyteen työn johtamiseen sekä sairauslomalla tehtäviin muiden töiden aloittamiseen normaalitöiden sijaan.
4.11.2014 9.07
Pohjois-Savon ELY-keskus: Rautalammin Tervalamminvuoren tuulivoimahankkeeseen ei sovelleta ympäristövaikutusten arviointimenettelyä Tuulivoimayhtiö NWE Sales Oy suunnittelee kuuden nimellisteholtaan 3-3,3 megawatin (MW) tuulivoimalan rakentamista Rautalammille. Voimaloiden yhteenlaskettu kokonaisteho tulisi olemaan noin 20 MW. Niin sanottu Tervalamminvuoren hankealue sijaitsee Rautalammin kunnan itäosissa Suonenjoen kaupungin vastaisella rajalla. Hankealueen laajuus on noin 1,5 neliökilometriä. Pohjois-Savon ELY-keskus päätti 31. lokakuuta 2014, että hankkeeseen ei sovelleta erillistä ympäristövaikutusten arviointimenettelyä (YVA-menettelyä). Tästä huolimatta hankkeen vaikutukset muun muassa ihmisten elinoloihin sekä luonto- ja maisema-arvoihin tulee selvittää huolellisesti yleiskaavoituksen yhteydessä.
4.11.2014 8.45
Väliseinää työnantajan ohjeiden vastaisella tavalla purkaneella työntekijällä ei ollut oikeutta palkkaan työkyvyttömyysajalta Työntekijä oli loukkaantunut purkaessaan väliseinää työnantajan ohjeiden vastaisella tavalla. Työntekijälle oli samana aamuna annettu selkeät ohjeet siitä, miten väliseinän purkaminen tapahtuu. Työntekijän katsottiin aiheuttaneen työkyvyttömyytensä törkeällä tuottamuksella eikä hänellä siten ollut oikeutta palkkaan työkyvyttömyysajalta.
4.11.2014 8.35
Potilaille opas turvallisempaan hoitoonPotilaita ja heidän läheisiään rohkaistaan vaikuttamaan hoitoon ja osallistumaan potilasturvallisuuden kehittämiseen internetissä julkaistulla oppaalla.
4.11.2014 8.00
Kilpailu- ja kuluttaviraston viikon vinkki: Mitä teen, jos ostamassani tuotteessa tai palvelussa on virhe? Ota mahdollisimman pian virheen havaittuasi yhteyttä yritykseen, jonka kanssa olet tehnyt kaupat. Voit hyödyntää valituksen teossa Kilpailu- ja kuluttajaviraston verkkosivuilta löytyviä lomakkeita. Verkkosivuilta löydät myös tietoa, joka auttaa kuluttajaongelmien ratkaisemissa. Tutustu myös Kuluttajan nettineuvoja -palvelun testiversioon. Voit myös osallistua nettineuvojan kehittämiseen antamalla siitä palautetta.
3.11.2014 17.05
Selvitysmies Raiviolta esitys päätöksenteon tieteellisen neuvonannon malleista – järjestelmän tulisi perustua lainsäädäntöönNeuvonantotoiminnan kehittämiseksi selvitysmies, kansleri emeritus Kari Raivio esittää, että valtioneuvostolle perustettaisiin tiedeneuvonantajan virka, joka sijoitettaisiin valtioneuvoston kansliaan. Tiedeneuvonantaja välittäisi pääministerin ja johtavien virkamiesten päätöksenteon tueksi tiedemaailman osaamista ja hänet kutsuttaisiin myös valtioneuvoston tutkimus-, ennakointi- ja arviointitoimintaa koordinoivan työryhmän (TEA-työryhmä) puheenjohtajaksi. Lisäksi jokaiseen ministeriöön tulisi perustaa tutkimusjohtajan virka, ellei sellaista entuudestaan ole. Selvitysmies katsoo, että neuvonantojärjestelmän tavoitteista ja sen toteuttamisen puitteista tulisi säätää lailla ja sitä täsmentävillä asetuksilla.
Sairauslomien kirjoittamiseen kaavaillaan ohjeita Lääkäreille pohditaan yhtenäisiä ohjeita sairauslomien tarpeen ja keston arviointiin. Ohjeistus auttaisi lääkäriä arvioimaan sairausloman tarvetta, mutta se ei olisi sitova.
3.11.2014 16.05
Suomalaisasiantuntijoiden arvioita IPCC-synteesiraportista Suomalaisasiantuntijoiden mukaan Suomella on paljon edellytyksiä ilmastonmuutokseen sopeutumiseen ja sen hillintään niin kaupungeissa ja maaseudulla kuin eri sektoreillakin. Hallitustenvälinen ilmastonmuutospaneeli IPCC julkaisi 2. marraskuuta päätöksentekijöille suunnatun synteesin viidennestä arviointiraportistaan. Synteesiraportti summaa yhteen viimeisen vuoden aikana julkaistujen osaraporttien viestit.
3.11.2014 15.30
Käräjäoikeus hylkäsi perusteettoman edun palauttamista koskevan kanteen avoliiton aikana tehtyjen suoritusten hyvittämisestä entiselle avopuolisolle ja velvoitti kantajan maksamaan vastaajan lähes 13 000 euron oikeudenkäyntikulutKO hylkäsi kantajan ex-avopuolisoonsa kohdistamat vaatimukset ex-puolison velvoittamisesta maksamaan kantajalle perusteettoman edun palautuksena yhteisen omakotitalon rakennus- ja lainanhoitomenoista sekä rakennusaikaisen vuokra-asunnon vuokramenoista 10 392 euroa, maastoautosta 4 500 euroa ja huonekaluista sekä muusta kodin irtaimistosta 3 370 euroa. Kantaja velvoitettiin korvaamaan ex-puolison oikeudenkäyntikulut 12 744 euroa. Kantaja perui valituksensa HO:ssa. (Vailla lainvoimaa 3.1.2014)
3.11.2014 15.05
Oikeuskanslerilla ei moitittavaa korkeimman oikeuden presidentin menettelystä lähettää kansanedustajille sähköpostiviestejä Oikeuskansleri on antanut ratkaisunsa kanteluihin, joissa julkisuudessa olleiden tietojen perusteella arvosteltiin korkeimman oikeuden presidentin menettelyä lähettää kansanedustajille sähköpostiviestejä. Kantelijat pitivät menettelyä valtiovallan kolmijako-opin vastaisena. Korkeimman oikeuden presidentin menettely ei antanut aihetta oikeuskanslerin toimenpiteisiin.
3.11.2014 14.58
Nojatikkailta tehdystä työstä sakot Hyvinkään KO tuomitsi yhtiön kolme edustajaa työturvallisuusrikoksesta, kun nämä olivat sallineet elementtien raudoitustyön tehtäväksi nojatikkailta käsin. (Vailla lainvoimaa 3.11.2014)
3.11.2014 14.35
MS-tauti ei estänyt yhteisesti omistetun kiinteistön ulosmittaustaMS-tauti ei ollut esteenä ulosmitata kiinteistöllä asuneen MS-tautia sairastavan 1/4 osuutta kiinteistön 3/4 omistavan, jonka muu varallisuus ei riittänyt kattamaan ulosottovelkoja, veloista. (Vailla lainvoimaa 3.11.2014)
3.11.2014 14.05
KKO: Ulosottoselvityksen antamisesta ei ollut oikeutta kieltäytyä itsekriminointisuojan perusteella – aikaisempi syyttämättäjättämispäätös ei estänyt ne bis in idem -kiellon perusteella uhkasakon asettamistaA oli velvoitettu sakon uhalla saapumaan ulosottoselvitykseen ja täyttämään tietojenantovelvollisuutensa. A ei ollut täyttänyt hänelle asetettua tietojenantovelvollisuuttaan vedoten siihen, että hän saattaisi itsensä ja läheisensä syytteen vaaraan ja myöhemmin siihen, että ulosottovelkojat olivat nostaneet häntä vastaan rikossyytteen, johon ulosottoselvityksessä esitetyt kysymykset liittyivät. Kysymys siitä, oliko A:lla esittämillään perusteilla oikeus kieltäytyä tietojenantovelvollisuutensa täyttämisestä ottaen huomioon mitä ulosottokaaren 3 luvun 73 ja 91 §:ssä on säädetty ulosottoselvityksessä saatujen tietojen luovutus- ja hyödyntämiskiellosta. KKO katsoi muun muassa, että A:lla ei ole tietoja antaessaan perustellusti aihetta pelätä, että tietoja voitaisiin käyttää hänen tai hänen puolisonsa syytteeseen saattamiseksi taikka näyttönä oikeudenkäynnissä heitä vastaan. Kysymys on sellaisesta velallisen taloudellisen tilanteen selvittämisestä, joka ei liity rikosoikeudelliseen arviointiin. A:ta koskeva aikaisempi syyttämättäjättämispäätös ei näin ollen estänyt ne bis in idem -kiellon perusteella uhkasakon asettamista.
3.11.2014 13.30
Hallinto-oikeus: Virantoimitusjärjestyksen muuttamatta jättämistä koskevasta hovioikeuden presidentin päätöksestä ei voinut valittaa Hovioikeudenneuvos oli vaatinut HO:n presidentin vahvistaman virantoimitusjärjestyksen muuttamista siten, että hänet asetettaisiin virkavuosiensa perusteella virantoimitusjärjestyksessä ylemmälle sijalle. Presidentin päätös, ettei vaatimus antanut aihetta virantoimitusjärjestyksen muuttamiseen, ei ollut valituskelpoinen. Päätös oli ainoastaan hallintolainkäyttölain 5 §:n 2 momenttiin rinnastuva hallinnon sisäinen määräys. (Ei lainvoimainen 3.11.2014)
3.11.2014 13.05
Väitös: Lapsen osallistuminen on lapsioikeuden keskeinen oikeusperiaate Lasten oikeus osallistua on ollut paljon esillä viimeaikaisessa yhteiskunnallisessa keskustelussa. OTK, VT Henna Pajulammin väitöstyö on ensimmäinen tutkimus, jossa aihe on otettu tarkempaan oikeustieteelliseen tarkasteluun. Pajulammi esittää väitöstutkimuksessaan, että lapsen oikeus osallistua on suomalaisen lapsioikeuden keskeinen oikeusperiaate ja lapsen edun määritelmän osatekijä.
Avustajalle palkkio myös käsittelyaikatiedustelun tekemisestä 15 minuutin työmäärän perusteellaHallinto-oikeus katsoi, että kun otettiin huomioon avustajan suorittamastaan toimenpiteestä esittämä yksityiskohtainen selvitys ja asian olosuhteet, toimenpiteen tarpeellisuutta tai siihen käytettyä aikaa ei ollut syytä kyseenalaistaa. Avustajalle oli tullut määrätä palkkio myös käsittelyaikatiedustelun tekemisestä 15 minuutin työmäärän perusteella.
3.11.2014 12.10
Törkeään kavallukseen yli 10 vuotta sitten syyllistyneen hakemus lupalakimieheksi voitiin hylätä – kaksoisrangaistavuuden kielto ja lain taannehtiva soveltaminen eivät olleet esteenä hylkäykselle Hovioikeus katsoi, ettei oikeudenkäyntiavustajalautakunnan lupaharkintaa voida rinnastaa rikosprosessiin. Näin ollen asiassa ei ollut kyse ne bis in idem -kiellon alaan kuuluvasta asiasta. Ei myöskään voitu pitää ongelmallisena sitä, että A:n rikostuomio oli annettu ennen lupalakimieslain voimaantuloa ja lakia oli siten A:n tapauksessa sovellettu lupaharkinnan osalta taannehtivasti. Syytä oikeudenkäyntiavustajalautakunnan ratkaisun muuttamiseen ei ilmennyt.
3.11.2014 12.00
Kidutuksen vastainen komitea antoi alustavat havaintonsa tarkastuksestaan suljettuihin laitoksiin Suomessa – paljon parannettavaa Eurooppalainen komitea kidutuksen ja epäinhimillisen tai halventavan kohtelun tai rangaistuksen estämiseksi (CPT) on antanut alustavat havaintonsa syyskuussa Suomeen tekemästään tarkastusmatkasta. Valtuuskunnan tietoon ei tullut väitteitä vapautensa menettäneiden epäasiallisesta kohtelusta näissä laitoksissa. CPT löysi kuitenkin paljon parannettavaa.
3.11.2014 11.23
OTT Matti Urpilainen: Omistajattoman tilan testamentti lykkää perintöverovelvollisuuden alkamisajankohtaa - KHO 2014:141 Ratkaisu KHO 2014:141 selventää merkittävästi omistajattoman tilan testamentin perintöverokohtelua niissä tilanteissa, joissa lopullinen testamentinsaaja on joku muu kuin testamentintekijän rintaperillinen.
3.11.2014 10.30
KHO: Kamppailulajeja tarjoavan yhtiön veloittamiin korvauksiin sovellettiin alennettua verokantaa Yhtiön kamppailulajeihin osallistuvilta veloitettaviin korvauksiin oli sovellettava AVL 85 a §:n 1 momentin 3 kohdassa säädettyä alennettua verokantaa. Verohallinnon antama ennakkoratkaisu ja hallinto-oikeuden valituksenalainen päätös kumottiin.
3.11.2014 10.10
Tieliikennelain kokonaisuudistus on lisätty eduskunnan lakihankkeiden tietopaketit -palveluun Eduskunnan kirjaston ylläpitämään Lakihankkeiden tietopaketit -palveluun on lisätty tietopaketti vireillä olevasta tieliikennelainsäädännön kokonaisuudistuksesta.
3.11.2014 9.30
Kuolinpesän osakkaan nimen mainitseminen tuomiolauselmassa ei ollut virheValittajan vaatimus, että KO:n velkomistuomion tuomiolauselmasta poistetaan maininta ”osakkaanaan X", vaatimus oli hylättävä. Nimen mainitseminen KO:n tuomiolauselmassa osoitti vain hänen asemansa kuolinpesän osakkaana (Vailla lainvoimaa 3.11.2014)
3.11.2014 9.05
Tuottamuksellisesta 350 euron rahanpesusta 15 päiväsakkoa Asiassa oli riidatonta, että vastaaja oli sallinut kaverinsa rahojen siirron tililleen ja siirtänyt rahat edelleen toiselle tilille. Käräjäoikeus totesi, että ottaen huomioon, että kysymyksessä oli ollut vastaajan kaveri, vastaajalla oli ollut mahdollisuus selvittää varojen alkuperä ja syy varojen siirtoon. Vastaaja oli asiaan välinpitämättömästi suhtautuessaan menetellyt törkeän huolimattomasti, minkä vuoksi hänen syykseen luettiin tuottamuksellinen rahanpesu. Hovioikeus ei myöntänyt jatkokäsittelylupaa. (Vailla lainvoimaa 3.11.2014)
3.11.2014 8.30
Vuoden 2014 matkakuluvähennyksen määriin ei muutoksia - päätös annettu Oman auton osalta vähennyksen määrä säilyy 0,25 eurossa, moottoripyörän osalta 0,17 eurossa ja mopon osalta 0,09 eurossa kilometriltä. Myös työnantajan omistaman auton osalta vähennys säilyy ennallaan 0,20 eurossa kilometriltä. Polkupyörän osalta vähennys on 85 euroa vuodessa. Vähennys myönnetään kustannuksista esitetyn luotettavan selvityksen perusteella.
3.11.2014 8.00
Muutoksia väestötietojärjestelmään tallennettaviin tietoihin – rakennustunnus otetaan käyttöön 10. marraskuutaUlkomaan kansalaisen mahdollisuutta saada kotimainen henkilötunnus joustavoitetaan joulukuun alussa. Lisäksi väestötietojärjestelmässä otetaan 10. marraskuuta käyttöön pysyvä rakennustunnus, joka helpottaa rakennusten yksilöimistä viranomaisten järjestelmien välillä.
3.11.2014 7.30
Tuloverotuksen tiedot tulevat julkisiksi 3. marraskuuta Julkisia verotietoja ovat mm. nimi, syntymävuosi, verotettava ansiotulo ja pääomatulo, verojen kokonaismäärä ja maksettava tai palautettava veron määrä. Varallisuuden määrä ei ole julkinen tieto.
31.10.2014 16.31
Kaupan hävikkituotteiden anastamisesta kiinni jääneen kassatyöntekijän työsuhdetta ei olisi tullut purkaa eikä edes irtisanoa Kassalla työskennelleen työntekijän, jonka verraten pitkän työsuhteen purkamisen perusteena oli ollut yksittäinen taloudellisesti merkityksettömien hävikkituotteiden - kahden melonin - anastus, rikkomusta ei voitu kokonaisuutena arvostellen pitää niin vakavana ja olennaisena velvoitteiden ja luottamussuhteen rikkomisena, että työntekijän työsopimuksen purkamiseen olisi ollut TSL:n edellyttämä erittäin painava syy tai olisi ollut edes asiallinen ja painava peruste hänen työsopimuksensa irtisanomiseen. (Lainvoimainen, ks. KKO:2016:62 )
31.10.2014 16.01
Kilpailu- ja kuluttajavirasto esittää voimajohtorakentaja Eltelille 35 miljoonan seuraamusmaksua kartellista Kilpailu- ja kuluttajavirasto (KKV) on toimittanut markkinaoikeudelle esityksen 35 miljoonan euron seuraamusmaksun määräämiseksi Eltel Networks Oy:lle ja Eltel Group Oy:lle (jäljempänä Eltel). Viraston selvitykset osoittavat, että Eltel ja Empower Oy ovat syyllistyneet kilpailijoiden väliseen kiellettyyn yhteistyöhön voimajohtojen suunnittelun ja rakentamisen markkinoilla Suomessa. Kielletty menettely alkoi viimeistään lokakuussa 2004 ja jatkui keskeytyksettä ainakin maaliskuuhun 2011. Empower vapautettiin kilpailulain perusteella seuraamusmaksusta, koska se paljasti kartellin.
31.10.2014 15.30
Irtisanomisaikaa koskeva liikehuoneiston sopimusehto ei ollut sovellettavissa ennen kolmen vuoden määräajan päättymistä - KKO:n ratkaisun mukainen tulkinta ei tapauksessa vastannut sopimuksen sanamuotoa HO katsoi, ettei liikehuoneiston vuokrasopimuksen toistaiseksi voimassaolevan osion irtisanomisaikaa koskeva ehto ollut sovellettavissa ennen määräajan päättymistä. Sillä, että vuokralainen oli sopimuksen päättämistä tarkoittavassa ilmoituksessaan käyttänyt sanaa "irtisanominen" ei ollut merkitystä, koska ilmoituksesta ilmeni vuokralaisen tarkoitus päättää sopimus määräajan eikä irtisanomisajan mukaisesti. KKO:n ennakkopäätöksen 2004:34 mukaisen tulkinnan ei katsottu vastanneen tässä tapauksessa sopimuksen sanamuotoa eikä tämänkaltaisen sopimusjärjestelyn järkevää tarkoitusta. (Vailla lainvoimaa 31.10.2014)
31.10.2014 15.07
Käräjäoikeus: Toisen maalla ei saa kaivaa ojaa – vastaaja tuomittiin hallinnan loukkauksesta 20 päiväsakkoon sekä vahingonkorvauksiin Vastaaja A oli kaivattanut ojaa 140 metriä ja kaatanut puita asianomistajien tilalta. A oli oikeudessa kertonut saaneensa suullisen luvan vuonna 2007 tilan silloiselta omistajalta. Tilan omistaa nykyisin kuolinpesä. Kuolinpesän osakkaat C ja D eivät olleet antaneet A:lle lupaa edellä mainittuihin toimiin. A oli syyllistynyt hallinnan loukkaukseen. Hovioikeus ei myöntänyt jatkokäsittelylupaa. (Vailla lainvoimaa 31.10.2014)
KKO:n ratkaisu syytesidonnaisuudesta törkeää petosta koskevassa asiassaSyytteen teonkuvauksen mukaan A oli syyllistynyt törkeään petokseen siten, että hän oli erehdyttänyt yhtiö B:n henkilökuntaa tai käyttänyt sille syntynyttä erehdystä hyväksi ja näin menetellen saanut keväällä 2004 B:n tekemään A:n määräysvallassa olleen yhtiö C:n kanssa sopimuksen tai sopimaan C:n osallistumisesta sopimusjärjestelyyn B:n kanssa. A oli salannut C:n maksukyvyttömyyden ja sen, ettei hänellä ollut tarkoitustakaan maksaa B:lle sopimukseen perustuvia suorituksia. Hovioikeuden mukaan A:n ei ollut näytetty erehdyttäneen B:tä tai käyttäneen hyväkseen sille syntynyttä erehdystä vielä sopimusta tehtäessä tai yhteistyöstä sovittaessa. Sen sijaan hovioikeus luki A:n syyksi törkeän petoksen sillä perusteella, että viimeistään siinä vaiheessa, kun A:n omistama yhtiö C oli syksyllä 2004 myyty kolmannelle, A oli erehdyttämällä tai erehdystä hyväksi käyttäen saanut B:n pysymään sopimusjärjestelyssä. Korkein oikeus katsoi hovioikeuden tuominneen A:n vastoin oikeudenkäynnistä rikosasioissa annetun lain 11 luvun 3 §:ää muusta teosta kuin mistä hänelle on vaadittu rangaistusta. Tämän vuoksi syyte törkeästä petoksesta oli hylättävä.
31.10.2014 13.15
Ulkokatoksen peltien irtoaminen myrskyssä johtui kiinteistön omistajan laiminlyönnistä – velvoitettiin korvaamaan naapuritontilla aiheutuneet vahingot Hovioikeus katsoi, että vastaajayhtiö oli kiinteistön omistajana laiminlyönyt noudattaa tarpeellista huolellisuutta vahingon estämiseksi, ja kantajayhtiön kanteessa mainittu vahinko oli aiheutunut tästä laiminlyönnistä. Vahinko oli aiheutunut vastaajan tuottamuksesta ja se oli velvollinen korvaamaan vahingon kantajalle. (Vailla lainvoimaa 31.10.2014)
31.10.2014 13.00
KKO puntaroi: Ihmiskauppaa vai paritusta?Kysymys siitä, täyttikö A:n syyksi luettu menettely ihmiskaupan vai parituksen tunnusmerkistön, ja erityisesti siitä, oliko A ottanut asianomistaja X:n valtaansa tai värvännyt X:n tarkoituksin saattaa hänet seksuaalisen hyväksikäytön kohteeksi. Kysymys myös rikoksen törkeysarvioinnista. KKO katsoi, että A oli joulukuun 2008 ja 27.4.2009 välisenä aikana värvännyt 17-vuotiaan X:n saattaakseen tämän korvausta vastaan tapahtuvan sukupuoliyhteyden tai siihen rinnastettavan seksuaalisen teon tai siihen rinnastettavan seksuaalisen hyväksikäytön kohteeksi. A oli käyttänyt teossaan uhkausta ja kavaluutta saadakseen X:n vastoin tahtoaan ryhtymään korvausta vastaan tarjoamaan seksipalveluita. Tästä toiminnasta saatu taloudellinen hyöty, arviolta 10 000 euroa, oli koitunut lähes yksinomaan A:n tai hänen haluamiensa tahojen hyödyksi X:n itsensä jäädessä lähes osattomaksi hyödystä. Ihmiskauppa oli ollut myös kokonaisuutena arvostellen törkeä. Kerrotulla menettelyllään A oli syyllistynyt hovioikeuden hänen syykseen lukeman törkeän parituksen asemesta törkeään ihmiskauppaan.
31.10.2014 12.30
Ensimmäinen laaja tutkimus itsensätyöllistäjistä valmistunut Tilastokeskus on julkaissut laajaan haastattelututkimukseen pohjautuvan raportin, jossa on ensimmäistä kertaa kattavasti tutkittu yksin yrittäjinä tai yrittäjämäisesti työskenteleviä. Raportissa tarkastellaan itsensätyöllistäjien työmarkkina-asemaa, työoloja, toimeentuloa ja sosiaaliturvaan liittyviä kysymyksiä.
31.10.2014 12.25
Gradussa tutkittiin pesänjakajan toimivaltaa ja sen rajoituksiaSamuli Antinojan tutkielmassa käsitellään pesänjakajan toimivaltaa ja sen rajoituksia niin jäämistöoikeudelliselta kuin parisuhdeoikeudelliseltakin kannalta. Tarkastelun keskiössä on perintökaaren 23 luvun mukainen toimitusprosessi, joka voi ajankohtaistua sekä parisuhdeyhteyden purkautumisen että kuolinpesän jaon yhteydessä. Tutkielmassa käsitellään erityisesti pesänjakajamääräyksen edellytyksiä ja esteitä sekä itse pesänjakajan tehtävää koskevia toimivaltakysymyksiä.
KKO:n ratkaisu takaussitoumuksen lakkaamisestaPäävelka ja siitä annettu takaus olivat samanaikaisesti vanhentuneet niitä koskevien ulosottoperusteiden määräajan umpeenkulumisen vuoksi. Samalla takauksen liitännäisyydestä päävelkaan seurasi takausvastuun lakkaaminen. Takaajalta ennen ulosottoperusteiden määräajan umpeenkulumista ulosmitattujen kiinteistöjen ulosottotäytäntöönpanoa ei voitu jatkaa.
31.10.2014 12.05
EU-maiden turvapaikkamenettelyä yhtenäistetäänValtioneuvosto antoi 30. lokakuuta eduskunnalle esityksen ulkomaalaislain muuttamisesta. Esityksen taustalla on direktiivi, jolla pyritään yhtenäistämään kansainvälisen suojelun myöntämistä tai poistamista koskevia menettelyjä EU-maissa (menettelydirektiivi).
31.10.2014 12.00
Helsingin vappumarssista tehdyt kantelut ratkaistu Poliisihallituksessa Poliisihallitus on antanut ratkaisunsa Helsingissä viime vappuna järjestetystä vappumarssista tehdyistä kanteluista. Poliisihallitus katsoi, että Helsingin poliisilaitoksella oli perusteet ottaa haltuun eräiden mielenosoitukseen osallistuneiden hallussa olleet, lyömäaseeksi soveltuvat lyhyet lipputangot. Sen sijaan eräässä pakettiautossa olleiden lipputankojen haltuunotolle ei osoitettu asianmukaista perustetta. Poliisihallitus kiinnitti Helsingin poliisilaitoksen huomiota huolellisuuteen mielenosoitukseen kuuluvan esineistön haltuunotossa.
31.10.2014 11.55
Marraskuussa 2014 voimaan tulevia uusia säädöksiä ja säädösmuutoksia Marraskuun 2014 muutoksia ovat muun muassa:
- ASP-säästäjän lainasummiin korotukset
- arvopaperi- ja valuuttakaupan selvitysjärjestelmään muutoksia
- rengaspainevahti pakolliseksi ensiasennusrenkaille
- uusi laki EU-ympäristömerkistä tulee voimaan
- maa- ja metsätalousministeriön asetus laitosten elintarvikehygieniasta tulee voimaan
- yleisradiovero otetaan jatkossa huomioon päiväsakkojen laskennassa
- väestötietojärjestelmässä otetaan käyttöön pysyvä rakennustunnus.
31.10.2014 11.26
Saksasta tuotujen autojen käsitteleminen marginaaliverollisina ostoina johti hallituksen jäsenen tuomitsemiseen törkeästä veropetoksesta - lain sisältö oli tunnettava Vastaajan, joka oli käsitellyt Saksasta tuotujen autojen hankinnat marginaaliverollisina hankintoina, vaikka ne olisi kuulunut tehdä yhteisöhankintoina ja välttänyt tällä menettelyllään arvonlisäveroja yhteensä 111 902 euroa, katsottiin menetelleen tahallisesti. Arvonlisäverolain säännösten ei katsottu olleen sisällöltään erityisen vaikeaselkoisia. Oikeudenmukaisena ja riittävänä seuraamuksena pidettiin 10 kuukauden pituista ehdollista vankeusrangaistusta. (Vailla lainvoimaa 31.10.2014)
31.10.2014 11.00
KHO: Ulkomaisen veron hyvityksen enimmäismäärään laskemisessa oli otettava lukuun Ison-Britannian ja Viron kiinteille toimipaikoille kertyneiden liiketulojen määrät Laskettaessa ns. menetelmälain 4 §:n 3 momentin mukaista ulkomaisen veron hyvityksen enimmäismäärää, veropohjassa oli otettava lukuun Ison-Britannian ja Viron kiinteille toimipaikoille verovuonna kertyneiden liiketulojen määrät. Verovuosi 2010.
31.10.2014 10.35
Tuloverolakiin ja arvonlisäverolakiin ehdotetaan ammattikorkeakoululakiuudistukseen liittyviä muutoksia Hallitus antoi torstaina 30. lokakuuta esityksen TVL:n ja AVL:n muutoksista, jotka liittyvät eduskunnan käsiteltävänä olevaan ammattikorkeakouluja koskevaan lakiuudistukseen. AMK-lakia koskevassa uudistuksessa on ehdotettu, että ammattikorkeakoulutoimintaa voisi harjoittaa jatkossa vain osakeyhtiömuodossa.
31.10.2014 9.30
Rakennusalan ilmoitusmenettely tuo esiin paljon epäselvyyksiä Rakennusalalla kesästä lähtien voimassa ollut tarkempi palkkojen, työntekijöiden ja urakoiden ilmoitusmenettely poikii nyt runsaasti töitä verottajalle. Rakennusliiton mukaan verottajan tietoon on tullut jo lähes 20 000 epäselvää tapausta, jotka vaativat jatkoselvittelyä.
31.10.2014 8.30
Työtuomioistuimelta ATK-rasian asennusta koskeva tuomio Työtuomioistuin on antanut Sähköliiton ja Sähkötekniset työnantajat STTA:n välisen sähköistysalan työehtosopimuksen urakkahinnoittelumääräysten tulkintaa koskevan tuomion. Riidassa oli kysymys siitä, miten atk-rasian asennuksen ns. pakettihintaan kuuluvat ja toisaalta erikseen korvattavat työvaiheet määräytyvät.
31.10.2014 8.05
Ihmisoikeusselonteko painottaa pitkäjänteistä toimintaa yhdenvertaisuuden edistämiseksiHallitus hyväksyi 30. lokakuuta eduskunnalle annettavan ihmisoikeusselonteon, jossa arvioidaan sekä kansainvälistä ihmisoikeustoimintaa että perus- ja ihmisoikeuksien toimeenpanoa Suomessa. Edellisen ihmisoikeuspoliittisen selonteon valtioneuvosto antoi eduskunnalle vuonna 2009. Selonteko painottaa pitkäjänteistä toimintaa yhdenvertaisuuden edistämiseksi. Lisäksi tärkeitä periaatteita ja lähtökohtia valtioneuvoston toiminnassa ovat ihmisoikeuksien kattavuuden ja yleismaailmallisuuden turvaaminen sekä kansalaisyhteiskunnan vahvat osallistumisoikeudet.
30.10.2014 16.47
Sairaana olleella työntekijällä ei ollut pätevää syytä olla ilmoittamatta poissaolostaan - työnantajalla oli oikeus purkaa työsopimus Vaikka työntekijä oli ollut sairas, katsottiin hänellä olleen velvollisuus ja myös mahdollisuus ilmoittaa poissaolostaan. Kun työntekijä oli ollut töistä poissa ilmoittamatta, häntä ei katsottu irtisanotun sairauden perusteella. Työnantaja ei ollut päättänyt työsuhdetta työsopimuslaissa säädettyjen perusteiden vastaisesti eikä työntekijällä ollut korvausvelvollisuutta tällä perusteella. (Vailla lainvoimaa 30.10.2014)
30.10.2014 16.01
Kansainvälisen oikeusavun antamista koskeva sääntely uudistetaanKansainvälisestä oikeusavusta sekä tuomioiden tunnustamisesta ja täytäntöönpanosta siviili- ja kauppaoikeuteen liittyvissä asioissa aiotaan säätää oma lakinsa. Eduskunnalle 30. lokakuuta annetun hallituksen esityksen mukaan uusi laki nykyaikaistaisi ja selkeyttäisi lainsäädäntöä, joka on osin varsin vanhaa ja vaikeasti hahmotettavaa. Kansainvälisestä oikeusavusta rikosasioissa on jo oma lakinsa.
30.10.2014 15.45
Työtodistuksen ja palkkalaskelmien antamatta jättämisestä sakot - työnantaja vapautettiin 4 500 euron vahingonkorvausvelvollisuudestaKO oli tuominnut työtodistuksen ja palkkalaskelmat työntekijälleen antamatta jättäneen työnantajan työsopimuslakirikkomuksesta 20 päiväsakon sakkorangaistukseen ja 4 500 euron korvauksiin, kun työntekijä oli joutunut työvoimatoimistossa kolmen kuukauden karenssiin. HO vapautti työnantajan korvausvelvollisuudesta, kun työntekijä oli jäänyt saapumatta HO:n pääkäsittelyyn kertomaan tapahtumista. (Vailla lainvoimaa 30.10.2014)
30.10.2014 15.30
Osuuskaupan palveluksessa huoltomiehenä työskennelleen työntekijän työsuhteessa tuli noudattaa kaupan työehtosopimustaTyötuomioistuin katsoi Etelä-Savon käräjäoikeudelle antamassaan lausunnossa, että osuuskaupan palveluksessa huoltomiehenä työskennelleen työntekijän työsuhteessa oli tullut noudattaa kaupan työehtosopimusta.
30.10.2014 15.06
Yhdyskuntaseuraamuksia koskevat erilliset säädökset kootaan yhteen lakiinHallitus esittää, että yhdyskuntaseuraamuksista säädetään yhtenäinen laki, josta käyvät ilmi eri yhdyskuntaseuraamusten yhteiset ja kullekin seuraamukselle ominaiset piirteet. Tarkoitus on korvata nykyiset yhdyskuntaseuraamuksia koskevat erilliset lait. Tässä laissa yhdyskuntaseuraamuksilla tarkoitetaan yhdyskuntapalvelua, valvontarangaistusta, ehdollisen vankeuden valvontaa, nuorisorangaistusta ja ehdonalaisen vapauden valvontaa. Uusi laki ei koskisi valvottua koevapautta, vaan siitä jäisi voimaan vuoden 2014 alusta voimaan tullut oma lakinsa.
30.10.2014 15.00
Työttömyysvakuutusmaksuihin ehdotetaan 0,15 prosenttiyksikön korotusta vuodelle 2015Hallituksen esityksen mukaan palkansaajan työttömyysvakuutusmaksu olisi ensi vuonna 0,65 prosenttia palkasta. Työnantajan työttömyysvakuutusmaksu olisi 0,80 prosenttia palkasta, jos palkkasumma on korkeintaan 2 025 000 euroa. Sen ylittävältä osalta työttömyysvakuutusmaksu olisi 3,15 prosenttia palkasta.
30.10.2014 14.30
EU-tuomioistuin: Tullin hankkima näyttö tuontitavaran oikeasta alkuperästä voi perustua kolmannen osapuolen tutkimustuloksiin EU:n perusoikeuskirjan 47 artikla ei ole esteenä sille, että tulliviranomaisten kansallisten menettelysääntöjen mukaisesti hankkima näyttö tuontitavaran alkuperästä perustuu kolmannen osapuolen tekemän tutkimuksen tuloksiin, joista kyseinen kolmas osapuoli ei anna lisätietoja tulliviranomaisille eikä tulli-ilmoituksen tekijälle, minkä seurauksena on vaikeampi tai mahdoton tutkia tai osoittaa vääräksi tehtyjen päätelmien oikeellisuus, kunhan tehokkuus- ja vastaavuusperiaatteita noudatetaan.
30.10.2014 14.05
Tietosuojavaltuutettu: Itella ei voi Netpostin viestien käsittelijänä määrätä käsittelyn ulkoistamisesta ja yksilöidä mitä asiakaskohtaisia tietoja siirto tulisi koskemaan Tietojenkäsittelyn ulkoistamisessa palveluun ja siinä tapahtuvaan henkilötietojen käsittelyyn sovelletaan edelleen Suomen lakia viestinnän luottamuksellisuudesta ja henkilötietojen suojasta, todetaan Tietosuojavaltuutetun toimistosta.
30.10.2014 13.30
Velan ei näytetty tulleen maksetuksi työsuorituksin tai rahan lainaamisella - velkakirjaan perustuva saatava oli maksettavaVelallinen velvoitettiin suorittamaan velkojan vaatiman, velkakirjaan perustuvan 1 000 euron suuruisen saatavan, kun velallinen ei ollut näyttänyt toteen, että velkoja olisi hyväksynyt velallisen työsuoritukset velan sijaissuorituksiksi. Näyttämättä oli niin ikään jäänyt, että velallinen olisi lainannut velkojalle rahaa, joka olisi vähentänyt riidanalaista velkaa. (Vailla lainvoimaa 30.10.2014)
30.10.2014 13.20
KHO:n ratkaisu sillan rakentamista koskevassa asiassa Vaasan hallinto-oikeus oli B:n ja C:n valituksen enemmälti hyläten muuttanut aluehallintoviraston päätöstä siltä osin kuin se koski kertakorvauksen maksamista B:lle ja C:lle kiinteistön virkistyskäytön vaikeutumisesta ja korottanut korvauksen määrän 5 000 euroon. Korkein hallinto-oikeus ei muuttanut hallinto-oikeuden päätöstä.
30.10.2014 13.00
Yksipuolinen tuomio annettiin ennen kuin vastaaja oli kutsuttu kuultavaksi – hovioikeus kumosi tuomion ja palautti asian käräjäoikeuteenHovioikeus katsoi, että oikeudenkäynnissä oli tapahtunut oikeudenkäymiskaaren 31 luvun 1 §:n 4 kohdan mukainen muu oikeudenkäyntivirhe, jonka voitiin otaksua olennaisesti vaikuttaneen jutun lopputulokseen, kun asia oli
ratkaistu, vaikka vastaaja ei ole ollut käsittelystä tietoinen hänelle toimitetussa kutsussa olleen virheen vuoksi. (Vailla lainvoimaa 30.10.2014)
30.10.2014 12.35
EU-tuomioistuimen ennakkoratkaisu Rooman yleissopimuksen soveltamisesta jokilaivalla kuljetetun muuntajan uppoamista koskevassa vahingonkorvausasiassa EU-tuomioistuin on antanut ennakkoratkaisun Rooman yleissopimuksen tulkinnasta ranskalaisessa pääasiassa, jossa on kyse ranskalaiselle yhtiölle aiheutuneen vahingon, joka syntyi sen toimintaansa varten hankkiman muuntajan Belgiasta Ranskaan suoritetun kuljetuksen yhteydessä, korvaamisesta.
30.10.2014 12.21
KHO ei muuttanut hallinto-oikeuden ratkaisua Hartolan Isosuon turvetuotannon ympäristöluvastaEtelä-Suomen aluehallintovirasto oli hylännyt Hartolan Turpeen hakemuksen Isosuon turvetuotannosta suunnitellulla lohkolla D (53,5 ha). Vaasan hallinto-oikeus oli hylännyt yhtiön valituksen. KHO katsoi, kun otettiin huomioon toiminnan luonne ja sijoituspaikka, että toiminnasta saattaa aiheutua ympäristönsuojelulain 42 §:n 1 momentin 5 kohdassa ja eräistä naapuruussuhteista annetun lain 17 §:ssä tarkoitettua kohtuutonta rasitusta, jota ei lupamääräyksetkään huomioon ottaen voida riittävästi poistaa. Näissä oloissa toiminnan sijoituspaikkaa ei ympäristönsuojelulain 6 § ja 42 §:n 2 momentti huomioon ottaen ollut pidettävä hakemuksen mukaiseen toimintaan sopivana.
30.10.2014 12.12
Tukesin verkkosivuilta entistä paremmin kemikaalitietoa kuluttajille Tukesin verkkosivujen Kuluttaja-osioon on lisätty kemikaaleja koskevaa aineistoa. Sivustolta löytyy tietoa kemikaaleista aineryhmittäin ja käyttökohteittain. Kemikaalit aineryhmittäin -osiosta voi lukea vaikkapa mitä ovat esimerkiksi CMR-aineet, formaldehydi, ftalaatit tai kiinnittymisenestoaineet. Kemikaalit käyttökohteittain -osiossa on paljon hyviä käyttövinkkejä kodin kemikaalien turvalliseen ja oikeaan käyttöön. Esimerkiksi desinfiointiainevalmisteita on moneen tarkoitukseen aina lemmikkieläinten hygienian hoidosta juomaveden puhdistukseen.
30.10.2014 11.55
Verotuksen kansainvälinen automaattinen tietojenvaihto laajenee vuonna 2017 Ulkomaisia tuloja on entistä vaikeampi pitää verotuksen ulkopuolella, kun Suomi alkaa saada laajasti tietoja ulkomaisissa pankeissa sekä rahoitus- ja vakuutuslaitoksissa olevista suomalaisten tuloista ja varoista. Suomi sitoutuu automaattiseen tietojenvaihtoon lähes 50 valtion kanssa.
30.10.2014 11.30
Kansalaisten tulotiedot halutaan kansalliseen keskusrekisteriin suoraan palkkahallinnoista VM käynnistää kansallisen tulorekisterin perustamishankkeen 1. marraskuuta. Hankkeen tehtävänä on suunnitella ja toteuttaa kansalaisten tulotietoja yksityiskohtaisella tasolla sisältävä kansallinen keskusrekisteri. Tulotietojen on tarkoitus siirtyä rekisteriin sähköisesti suoraan palkkahallinnon järjestelmistä kehitteillä olevan kansallisen palveluväylän välityksellä.
30.10.2014 11.13
Raportti ympäristöperusoikeuden toteutumisesta Ympäristöperusoikeuksien toteutumista kartoittavassa raportissa vastataan muun muassa seuraaviin kysymyksiin:
– Millaisia kipukohtia tiedonsaantiin liittyy?
– Miten kehittää osallistumisjärjestelmiä?
– Mihin suuntaan muutoksenhakua tulisi kehittää?
Raportin keskeisenä tehtävänä on täsmentää ympäristöperusoikeuden sisältöä, jolloin myös ympäristöperusoikeuteen liittyvien velvoitteiden tunnistaminen on tärkeää: Kyse ei ole vain julkiseen valtaan kohdistuvasta velvoitteesta, vaan yksilöiden ja yritysten on myös tunnettava vastuunsa. Raportin ulkopuolelle on kuitenkin rajattu monia mielenkiintoisia kysymyksiä esimerkiksi yksilön vastuun osalta. Selvitys ei arvioi sitä, kuinka kaikkien vastuu huolehtia ympäristöstä toteutuu, vaan pääpaino on tutkia, kuinka viranomaistoimilla turvataan yksilöiden ja erilaisten yhteisöjen mahdollisuuksia valvoa niin heidän omaa kuin yleistäkin etua ympäristöperusoikeuden toteutumista tarkastelemalla.
30.10.2014 10.45
Hallinto-oikeus: Lähihoitajan suorittamista jalkojenhoitopalveluista ei ollut suoritettava arvonlisäveroa Vanhuspalveluun suuntautuneen ja Terhikki-rekisteriin merkityn lähihoitajan, jonka oli tarkoitus täydentää tutkintoaan, suorittamista sellaisista jalkojenhoitopalveluista, jotka olivat luonteeltaan terveyden- ja sairaanhoitopalveluita, ei ollut suoritettava arvonlisäveroa.
30.10.2014 10.30
Vanhukselta ei olisi tullut ottaa allekirjoitusta tyhjään edunvalvontaa koskevaan hakemuslomakkeeseen Vanhainkodin ei olisi tullut ottaa edes hyvässä tarkoituksessa vanhuksen allekirjoitusta edunvalvontaa koskevaan hakemuslomakkeeseen, joka oli ollut nimeä ja allekirjoitusta lukuun ottamatta tyhjä.
30.10.2014 9.30
Tasa-arvovaltuutettu selvitti prosessiasiantuntijan palkkaukseen koskevaa syrjintäepäilyäErään kaupungin prosessiasiantuntija pyysi tasa-arvovaltuutettua selvittämään, kohteliko kaupunki häntä palkkauksessa tasa-arvolain vastaisesti, kun hänelle maksettiin pienempää tehtäväkohtaista palkkaa kuin tietotekniikka-asiantuntijalle. Kummatkin kuuluivat kunnallisen yleisen virka- ja työehtosopimuksen (KVTES) piiriin, mutta he eivät kuuluneet samaan hinnoittelukohtaan. Keskeinen kysymys asiassa oli se, saattoiko prosessiasiantuntija verrata palkkaansa tietotekniikka-asiantuntijan palkkaan.
30.10.2014 8.47
Kuitintarjoamista valvotaan marraskuussa Verohallinto valvoo kuitintarjoamista yrityksissä jälleen marraskuussa yhteistyössä Poliisin ja Aluehallintoviranomaisen kanssa. Käynneillä kiinnitetään huomiota erityisesti kuitin tietosisältöön sekä ohjataan yrittäjiä kuitintarjoamislakiin liittyvissä kysymyksissä. Puuttuvista tai puutteellisista kuiteista voidaan määrätä 300 - 1 000 euron laiminlyöntimaksu.
30.10.2014 8.05
Pahoinpitelyn ja olkapäävamman syy-yhteys jäi näyttämättä – hovioikeus alensi kipukorvauksen 2000 eurosta 500 euroon A oli hakeutunut olkapäänsä vuoksi lääkäriin vasta noin kolmen kuukauden kuluttua pahoinpitelyn jälkeen. Olkapäävammojen toteamisessa oli tapahtunut pitkä ajallinen viive. Tapahtumakuvaukseen ei liittynyt sellaisia yksityiskohtia, joiden perusteella voitaisiin arvioida olkapään vamman aiheutuneen varmuudella pahoinpitelystä. Ei ollut poissuljettua, etteikö vamma olisi voinut syntyä muussa kuin pahoinpitelytilanteessa. Hovioikeus arvioituaan syy-yhteyden puolesta ja vastaan puhuvia seikkoja katsoi asiassa jääneen näyttämättä, että olkapäässä todettu sisäkiertojänteen repeytymä olisi todennäköisessä korvaukseen oikeuttavassa syy-yhteydessä pahoinpitelyyn. (Vailla lainvoimaa 30.10.2014)
29.10.2014 15.50
Törkeästä veropetoksesta ehdolliseen vankeusrangaistukseen tuomittu asianajaja voitiin erottaa asianajajaliiton jäsenyydestä ne bis in idem -periaatetta rikkomatta Ehdolliseen vankeusrangaistukseen johtaneessa teossa katsottiin olleen ne bis in idem -säännön soveltamisen kannalta kysymys sinällään samasta asiasta kuin asianajajaliiton valvontamenettelyssä. Engel-kriteerien valossa erottamista ei ollut kuitenkaan pidettävä EIS 7. lisäpöytäkirjan 4 artiklassa tarkoitettuna seuraamuksena. Valvontalautakunnan ratkaisua ei ollut pidettävä myöskään mahdollisesti kohtuuttomana tai ilmeisen virheellisenä. (Vailla lainvoimaa 29.10.2014)
29.10.2014 15.02
Poliisin virka-apu sosiaalihuollon viranomaiselle ei ollut kotietsintääPoliisin suorittama tehtävä oli suoritettu toisen viranomaisen aloitteesta eikä poliisilla edes väitetty olleen omasta puolestaan intressiä etsiä asunnosta mitään. Käräjäoikeus katsoi, että poliisin suorittamassa tehtävässä ei ollut kysymys pakkokeinolaissa tarkoitetusta kotietsinnästä eikä sen toimittamisen lainmukaisuutta sen vuoksi voitu tutkia pakkokeinolain 8 luvun 18 §:n nojalla. Hovioikeus ei muuttanut käräjäoikeuden päätöstä. (Vailla lainvoimaa 29.10.2014)
29.10.2014 14.30
Perusteita 45 määräaikaiselle työsopimukselle ei ollut - työvoimatarve vanhusten hoitoapulaisen töissä oli ollut jatkuvaa Vanhustenkotiyhdistyksen omistamassa palvelutalossa hoitoapulaisena / palvelukotityöntekijänä työskennelleellä työntekijällä, jonka kanssa oli tehty 45 määräaikaista työsopimusta kestoltaan yhden ja 126 päivän välillä, oli oikeus kahdeksan kuukauden palkkaa vastaavan korvaukseen, kun yhdistyksellä ei katsottu olleen perusteltua syytä toisiaan seuraavien määräaikaisten työsopimusten tekemiseen. Työvoimatarve hoitoapulaisen töissä katsottiin olleen jatkuvaa. (Vailla lainvoimaa 29.10.2014)
29.10.2014 14.20
Ulkomailta – Ruotsi: Korkeimman oikeuden ratkaisuja Ruotsin korkeimmain oikeuden ratkaisut ajalta 3.10.–10.10.2014 koskevat muun muassa tuomionpurkua teonkuvauksen virheellisyyden seurauksena, pankkitakauksen riittävyyttä sekä sen ajallista rajaamista, oikeudenkäyntikustannusten määräytymistä jos kanne peruutetaan ennen haasteen antamista sekä yhtiön johtohenkilön toimivaltaa solmia sovittelusopimus asemavaltuuden tai perustellun luottamuksen perusteella.
29.10.2014 14.02
Tietosuojavaltuutettu ohjeistaa: Tarkastusoikeuspyyntö poliisin henkilörekistereihin esitettävä henkilökohtaisesti poliisin toimipaikassaTietosuojavaltuutetun toimistoon on tullut vireille sähköpostitse lähetettyjä tarkastuspyyntöjä poliisien henkilörekistereihin. Tietosuojavaltuutetun toimisto kiinnittää huomiota siihen, että rekisteröidyn käyttäessä tarkastusoikeutta poliisin rekistereihin, tätä tarkoittava pyyntö on esitettävä henkilökohtaisesti poliisin toimipaikassa.
29.10.2014 13.27
Ajoneuvoa kiihdytyskaistan kautta oikealta ohittaneella ei ollut oikeutta korvaukseen liikennevahingosta toisen osapuolen ajoneuvon vakuutuksesta Käräjäoikeus katsoi, että huolimatta osittain kuluneista kaistamerkinnöistä A:n oli tullut olosuhteista tapahtumapaikalla kokonaisuutena havaita ja päätellä todellinen asiantila kaistaolosuhteiden ja väistämisvelvollisuuden osalta. Tästä huolimatta A oli pyrkinyt väistämisvelvollisena ohittamaan B:n kuljettaman ajoneuvon kiihdytyskaistan kautta oikealta, mistä oli seurannut liikennevahinko. Sen sijaan mikään seikka asiassa esitetystä näytöstä ei viitannut siihen, että B:n menettely tilanteessa olisi ollut miltään osin tuottamuksellista. Tämä oli jäänyt A:n toteennäyttämättömäksi väitteeksi. Mainituilla perusteilla kanne oli hylättävä. Hovioikeus ei myöntänyt jatkokäsittelylupaa. (Vailla lainvoimaa 29.10.2014)
29.10.2014 12.13
KHO:n ratkaisu poikkeamisesta ranta-alueen suunnittelutarpeestaSillä seikalla, että loma-asunto korvattiin pysyvään asumiseen tarkoitetulla asuinrakennuksella, ei ollut poikkeamistoimivallan kannalta merkitystä. Toimivalta poikkeuksen myöntämiseen oli kunnalla.
29.10.2014 12.00
Isä ei voinut ajaa omissa nimissään kannetta joka koski lasten omistamaa kiinteistöäKäräjäoikeus totesi, että kenelläkään ei ole asialegitimaatiota ajaa kannetta omissa nimissään sellaisesta oikeudesta, jonka ei väitä kuuluvan itselleen. Kun käräjäoikeudelle ei myöskään esitetty muuta selvitystä kantajan asialegitimaatiosta, kanne oli jätettävä tutkimatta. Hovioikeus ei myöntänyt jatkokäsittelylupaa. (Vailla lainvoimaa 29.10.2014)
29.10.2014 11.55
OTT Mika Launiala: Seulonta-alkometriin puhaltaminen, itsekriminointisuoja ja niskoittelu – puhaltamisesta kieltäytymiselle ei löydy oikeutusta lainsäädännöstä Kieltäytyminen poliisimiehen liikennevalvonnan yhteydessä suorittamasta puhalluskokeesta on noussut vilkkaan keskustelun kohteeksi kansanedustaja Kari Tolvasen ja kahden hänen kollegansa asiasta eduskunnan puhemiehelle 17.10.2014 jättämän kirjallisen kysymyksen (801/2014) johdosta. Syynä kirjalliselle kysymykselle ovat kansanedustaja Tolvasen tietoon tulleet, käytännön poliisityössä esiintyneet tapaukset, joissa autoilijat ovat kieltäytyneet puhalluskokeesta vedoten itsekriminointisuojaan. Puhaltamisesta kieltäytymiselle ei löydy oikeutusta lainsäädännöstä ja sen lisäksi puhaltamisesta kieltäytymiselle on vaikea löytää rationaalisia perusteita. Poliisin liikennevalvonnan yhteydessä moottorikäyttöisen ajoneuvon kuljettajille suorittaman seulontapuhallutuksen ei pitäisi olla oikeudellisesta näkökulmasta monimutkainen asia. Nyt asiaan kuitenkin liittyy runsaasti ympäripyöreitä ja osin ristiriitaisia käsityksiä. Edes oikeustiede ei ole tältä osin kyennyt antamaan systematisoituja ja selkeitä vastauksia, OTT, yliopistonlehtori Mika Launiala kirjoittaa Edilex-artikkelissaan.